Twee verdrink glo tydens staptog(Argieffoto: Barbara Reid/Mountain Club of SA, Facebook) Twee stappers het oënskynlik verdrink toe hulle die naweek in ŉ reservaat in die Magaliesberg in Noordwes gaan stap het. Die Dome-poele, soos dit onder stappers bekend staan, is in ŉ bewaringsgebied naby Mooinooi geleë. Die vrou en man is na bewering vroeër die dag op die staproete, waarvoor besoekers ŉ permit nodig het, opgemerk. Kapt. Aafje Botma, polisiewoordvoerder in Noordwes, het gesê ŉ ander groep stappers het Saterdag die vrou se liggaam in ŉ waterpoel gesien dryf en die nooddienste ontbied. Soek-en-reddingspanne het haar liggaam uit die water gehaal. Die soektog na die man is intussen voortgesit. Reddingswerkers het sy liggaam Sondagmiddag in ŉ rivier gevind, het Botma gesê. Die slagoffers se name is nog nie bekend gemaak nie. Botma het gesê die polisie doen ŉ geregtelike doodsondersoek na die sterftes.